Бөөрөлжүүтийн цахилгаан станц

Бөөрөлжүүтийн цахилгаан станц -Монгол Улсын Төв аймгийн Баянжаргалан сумын нутагт орших Бөөрөлжүүтийн хүрэн нүүрсний ордыг түшиглэн Улаанбаатар хотоос 120 км зайд баригдаж буй 300МВт-ын хүчин чадал бүхий дулааны цахилгаан станц.

Уг цахилгаан станцыг Улаанбаатар хотын бондоор санхүүжүүлсэн бөгөөд 300 тэрбум төгрөгийн санхүүжилт босгосон. 2024 оны 10-р сард барилга угсралтын ажлыг бүрэн дуусгаж, эхний ээлжийг ашиглалтад оруулна гэж төлөвлөж байгаа ажээ. Бөөрөлжүүтийн цахилгаан станц нь Монгол Улсад хамгийн өртөг багатай цахилгаан эрчим хүч үйлдвэрлэн нийлүүлэх бололцоотойг мэргэжилтнүүд тооцоолжээ. Тус станц нь 150 МВт-ын хүчин чадал бүхий 4 блокоос бүрдэх бөгөөд хоёрдугаар блок 2025 оны 10 сард, гуравдугаар блок 2027 онд, дөрөвдүгээр блок 2028 онд ашиглалтад орж бүрэн хүчин чадлаараа ажиллах юм байна.

Цахилгаан станцын барилга угсралтын ерөнхий гүйцэтгэгчээр БНХАУ-ын "Sinosteel Equipment and Engineering" компани ажиллаж байгаа аж.

2015 онд БНХАУ-ын Далиан хотод болсон Дэлхийн Эдийн Засгийн Зуны Чуулга уулзалтад оролцох үеэрээ “Бодь Интернэшнл” ХХК болон БНХАУ-ын “Пауэрчайна Ресурсэс” ХХК Бөөрөлжүүт Цахилгаан Станцын төсөлд хамтран хөрөнгө оруулах гэрээнд гарын үсэг зурсан. 

Төслийн эхний үе шатны хүрээнд 300 МВт-ын (2x150 МВт) суурилагдсан хүчин чадалтай цахилгаан станц, жилд 3 сая гаруй нүүрс олборлох уурхай, 71 км урттай 220 кВ-ын цахилгаан дамжуулах шугамын бүтээн байгуулалтын ажил гүйцэтгэж нийт ойролцоогоор 632 сая ам.долларын хөрөнгө оруулалт хийгдэнэ. Жилд 1.4 тэрбум цахилгаан эрчим хүч үйлдвэрлэж Төвийн бүсийн эрчим хүчний системд нийлүүлэх ба цахилгаан станцад 250, уурхайд 350 нийт 600 хүний ажлын байр нэмэгдэх, татвар хураамж хэлбэрээр сар бүр 2 тэрбум төгрөгийг улс болон орон нутгийн төсөвт төлөвлөрүүлэх, бүс нутагт аж үйлдвэрлэл, аж ахуй эрхлэх боломжийг бүрдүүлнэ гэсэн урьдчилсан тооцоо байгаа юм байна.

Тус цахилгаан станц 2024 оны 12-р сарын 26-ны 23:33 цагт төвийн бүсийн эрчим хүчний нэгдсэн сүлжээнд холбогдож, 15:00 цагт 40МВт эрчим хүч нийлүүлжээ. Тус станц 2025 оны 1-р сарын 6-наас 150 МВт буюу бүрэн хүчин чадлаараа ажиллах юм. Ингэснээр 2024-2025 өвлийн оргил ачааллын үед цахилгааны хязгаарлалт хийхгүй байх боломж бүрдэх ажээ.

Бөөрөлжүүтийн цахилгаан станцын эхний 150 МВт-ын үйлдвэрийн блок өнгөрсөн 2024 оны 10-р сард ашиглалтад ороод 350 сая киловатт.цаг эрчим хүч үйлдвэрлэж, Улаанбаатар хотын төдийгүй төвийн бүсийн эрчим хүчний системд нийлүүлж байгаа ажээ.